Primărille vor primi undă verde de la Guvern să se împrumute pe 20 de ani, în limita totală de 88 milioane lei, din veniturile obținute de stat din privatizare și înregistrate în contul Trezoreriei, inclusiv pentru a acoperi corecțiile financiare impuse de UE pentru proiecte finanțate din fonduri externe nerambursabile.

Banii vor fi folosiți și pentru acoperirea costurilor de furnizare a energiei termice în sezonul rece.

Împurmuturile vor fi acordate cu o dobândă ROBOR la 3 luni comunicată de Banca Naţională a României în ultima zi lucrătoare a lunii anterioare autorizării împrumutului, plus o marjă de 3,50 puncte procentuale şi care rămâne fixă pe toată durata de derulare a împrumutului.

Perioada de rambursare va fi de până la 20 de ani, cu posibilitatea rambursării anticipate, parţial sau integral, la o limită de îndatorare prevăzută la 30%.

Împrumuturile vor fi contracate pentru achitarea corecțiilor financiare la proiecte finanțate din fonduri externe nerambursabile, Guvernul argumentând că autoritățile locale, ca urmare a unor corecții aplicate proiectelor aflate în implementare, sunt pe de o parte în imposibilitatea achitării acestora, iar pe de altă parte în imposibilitatea asigurării finanțării implementării în continuare a proiectelor.

De asemenea, se introduce posibilitatea utilizării excedentului anilor precedenți pentru asigurarea fondurilor necesare în vederea furnizării energiei termice în sezonul rece 2017-2018 de către autoritățile administrației publice locale.